
Η Ευκαρπία τίμησε τους ανθρώπους της τρίτης ηλικίας 
Τους γεννήτορές του τίμησε με ιδιαίτερη τρυφερότητα ο Πολιτιστικός Σύλλογος Ευκαρπίας ‘’Το Λαβάς’’σε ένα ξεχωριστό αφιέρωμα, στο οποίο ξεχείλισαν τα συναισθήματα χαράς και ευγνωμοσύνης για τη συνεισφορά των ηλικιωμένων στο χωριό τους. Όλοι όσοι χαιρέτισαν την εκδήλωση είχαν να πουν μια καλή κουβέντα για τους παππούδες και τις γιαγιάδες, που δούλεψαν πολύ σκληρά, που δημιούργησαν οικογένεια, κράτησαν τις παραδόσεις και τις αξίες τους και βοήθησαν στην πρόοδο και ανάπτυξη του τόπου. Οι ιστορίες τους, όπως τόνισαν, αποτελούν τη ζωντανή μνήμη της Ευκαρπίας. Σε ένδειξη αναγνώρισης της προσφοράς τους, οι διοργανωτές βράβευσαν έντεκα ηλικιωμένους.  
Η εκδήλωση τελούσε υπό τη αιγίδα του Δήμου Κιλκίς και πραγματοποιήθηκε σε παρακείμενο κτήριο του Ιερού Ναού Γεννήσεως της Θεοτόκου την Κυριακή 25 Οκτωβρίου. 
Τον Δήμο Κιλκίς εκπροσώπησε ο Αντιδήμαρχος Δημήτρης Θεοδωρίδης ενώ παρόντες ήταν και ο Αντιδήμαρχος Θεμιστοκλής Κοσμίδης και ο π. Πρόεδρος της Δημοτικής Κοινότητας Ευκαρπίας Νίκος Ανδρεάδης.   
